រដ្ឋមន្ត្រី​ហិរញ្ញវត្ថុ​អាមេរិក​ជំរុញ​ឱ្យ​ទប់​តម្លៃ​ប្រេង​របស់​រុស្ស៊ី​នៅ​លើ​ទីផ្សារ​សាកលលោក​
ទោះ​ជាយ៉ាង​ណាក៏ដោយ ​ផែនការ​ទប់​តម្លៃ​ប្រេង​នេះ​ពឹងផ្អែក​លើ​យន្តការ​ដ៏​ស្មុគ្រស្មាញ​ដែល​មិន​បាន​ព្យាយាម​ធ្វើ​កាលពី​ពេល​មុន ​ហើយ​អ្នក​ជំនាញ​ខ្លះ​​ក្នុង​ទីផ្សារ​ថាមពល​ពិភពលោក​ បាន​និយាយ​ថា ​ពួក​គេ​ជឿ​ថា ​ផែនការ​នេះ​នឹង​មិនបាន​ផល​ទេ។
សហរដ្ឋអាមេរិកកំពុងដាក់គំនាបឱ្យអនុវត្តផែនការមួយ ដែលជាវិធីបង្ខំឱ្យប្រទេសរុស្ស៊ីលក់ប្រេងក្នុងតម្លៃថោកនៅលើទីផ្សារសាកលលោក ដើម្បីកាត់បន្ថយថវិការបស់រដ្ឋាភិបាលវិមានក្រឹមឡាំងដោយសារតែការធ្វើសង្គ្រាមរបស់រុស្ស៊ីនៅក្នុងប្រទេសអ៊ុយក្រែន។ ថ្លែងនៅឯសន្និសីទកាសែតនៅលើកោះបាលី ប្រទេសឥណ្ឌូណេស៊ី មុនពេលចាប់ផ្តើមជំនួបរដ្ឋមន្ត្រីក្រសួងហិរញ្ញវត្ថុរបស់ក្រុមប្រទេសដែលមានសេដ្ឋកិច្ចជឿនលឿនទាំង២០ ឬ G-20 លោកស្រី Janet Yellen រដ្ឋមន្ត្រីក្រសួងហិរញ្ញវត្ថុសហរដ្ឋអាមេរិក បានបញ្ជាក់ឡើងវិញនូវការថ្កោលទោសរបស់រដ្ឋបាលលោក Biden ប្រឆាំងការឈ្លានពានរបស់រុស្ស៊ីលើអ៊ុយក្រែន។ លោកស្រីបានមានប្រសាសន៍ថា ការកាត់បន្ថយប្រាក់ចំណេញពីការលក់ប្រេងរបស់រុស្ស៊ីនេះ នឹងកាត់បន្ថយចំណូលចាំបាច់របស់លោកប្រធានាធិបតី Vladimir Putin សម្រាប់ក្បាលម៉ាស៊ីនសង្គ្រាមរបស់លោក។ លោកស្រីក៏បានលើកហេតុផលថា ការទប់តម្លៃប្រេងរុស្ស៊ីនឹងជួយគោលបំណងក្នុងប្រទេសដ៏សំខាន់មួយរបស់រដ្ឋបាលលោក Biden គឺកាត់បន្ថយអតិផរណា។ លោកស្រីបានថ្លែងថា៖ «ការទប់តម្លៃប្រេងរុស្ស៊ីជាឧបករណ៍ដ៏មានឥទ្ធិពលបំផុតរបស់យើង ដើម្បីដោះស្រាយការឈឺចាប់របស់ពលរដ្ឋអាមេរិកាំងនិងក្រុមគ្រួសារនៅទូទាំងពិភពលោក នៅពេលពួកគេទៅចាក់ស្ថានីយប្រេងឥន្ធនៈដល់រថយន្តរបស់ពួកគេ និងទិញទំនិញហាងលក់គ្រឿងទេសនៅពេលឥឡូវនេះ»។ ទោះជាយ៉ាងណាក៏ដោយ ក៏ផែនការទប់តម្លៃប្រេងនេះពឹងផ្អែកលើយន្តការដ៏ស្មុគ្រស្មាញ ដែលមិនត្រូវបានព្យាយាមធ្វើកាលពីពេលមុន ហើយអ្នកជំនាញខ្លះក្នុងទីផ្សារថាមពលពិភពលោក បាននិយាយថា ពួកគេជឿថា ផែនការនេះនឹងមិនបានផលទេ។ ផែនការដែលលោកស្រី Yellen កំពុងស្នើនោះ គឺភ្ជាប់ទៅនឹងការដាក់ទណ្ឌកម្មហិរញ្ញវត្ថុថ្មីដែលសហភាពអឺរ៉ុប ចក្រភពអង់គ្លេស និងសហរដ្ឋអាមេរិក កំពុងប្រុងប្រៀបដាក់លើប្រទេសរុស្ស៊ី។ ដើម្បីនាំប្រេងឆៅរបស់ខ្លួនទៅកាន់ទីផ្សារ រុស្ស៊ីពឹងផ្អែកលើការផ្ទេរប្រាក់ផ្សេងៗជាមួយម្ចាស់កម្ចីអន្តរជាតិ ក្រុមហ៊ុនដឹកជញ្ជូន និងក្រុមហ៊ុនធានារ៉ាប់រង។ ផែនការនៅពេលបច្ចុប្បន្ននេះគឺកាត់ផ្តាច់រុស្ស៊ីចេញពីសេវាកម្មទាំងនេះ ដែលចាប់ផ្តើមនៅចុងឆ្នាំនេះ។ តាមទ្រឹស្តីនេះ រុស្ស៊ីនឹងមិនអាចនាំចេញប្រេងក្នុងពេលឆាប់ៗនេះទេ ហើយកាន់តែលំបាកនៅថ្ងៃអនាគត៕